Diari Oficial de la Generalitat Valenciana


Sumari del DOGV 3917, del 15-01-2001 (2001/229)

ORDRE de 20 de desembre de 2000, de la Conselleria de Justícia i Administracions Públiques, per la qual es regula l'ús d'edificis judicials de la Comunitat Valenciana i es deleguen competències en la Direcció General de Justícia.
-------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/12/20/(1)/dof/vci/html**

### Dades del document

Número de DOGV
:   3917

Data del DOGV
:   15-01-2001

Secció del DOGV
:   I. DISPOSICIONS GENERALS

Número del document
:   2001/229


Data del document
:   20-12-2000

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * Conselleria Justícia i Administracions Públiques
    * edifici públic
    * delegació de poders
    * administració regional
    * legislació
    * jurisdicció judicial
    * competència administrativa

ORDRE de 20 de desembre de 2000, de la Conselleria de Justícia i Administracions Públiques, per la qual es regula l'ús d'edificis judicials de la Comunitat Valenciana i es deleguen competències en la Direcció General de Justícia. [2001/X229]
  
I. L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en el seu art. 39.1a que, en relació amb l'administració de Justícia, exceptuada la militar, correspon a la Generalitat Valenciana exercir les facultats que les lleis orgàniques del Poder Judicial i del Consell General del Poder Judicial reconeguen o atribuïsquen al Govern de l'Estat.
  
En aplicació del que disposa la dita norma, la Generalitat Valenciana ha assumit les competències en matèria de provisió de mitjans materials i econòmics per al funcionament de l'administració de Justícia, en virtut del Reial Decret 293/1995, de 24 de febrer, i el Reial Decret 1.949/1996, de 23 d'agost, que amplia els serveis traspassats a la Comunitat Valenciana en matèria de provisió de mitjans materials i econòmics al servei de l'administració de Justícia; així com en matèria de mitjans personals al servei de l'administració de Justícia, en virtut del Reial Decret 1.950/1996, de 23 d'agost, i el Reial Decret 491/1997, de 14 d'abril, sobre ampliació dels Mitjans Personals adscrits als Serveis traspassats a la Comunitat Valenciana en matèria de Mitjans Personals al servei de l'administració de Justícia.
  
II. Rebudes les competències, aquestes són exercides en la Generalitat Valenciana per la Direcció General de Justícia de la Conselleria de Justícia i Administracions Públiques, en virtut del que disposa el Decret 7/2000, de 22 de maig, del president de la Generalitat Valenciana, pel qual s'assignen dites competències a la Conselleria de Justícia i Administracions Públiques; i pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional d'aquesta Conselleria, modificat pel Decret 112/2000, de 18 de juliol.
  
En aplicació del que estableix la Llei 3/1986, de 24 d'octubre, de Patrimoni de la Generalitat Valenciana, correspon a la Conselleria d'Economia, Hisenda i Ocupació l'afectació i desafectació dels edificis judicials, corresponent a la Conselleria de Justícia i Administracions Públiques, una vegada afectat l'immoble, l'exercici de les competències demanials; incloses l'administració i conservació dels béns.
  
Per tant correspon a la Conselleria de Justícia i Administracions Públiques la determinació de l'ús de les seues dependències, tant per a les funcions jurisdiccionals com per a les de caràcter accessori i la seua posada a disposició del personal al servei de l'administració de Justícia, a col·legis professionals que col·laboren amb aquesta per a la prestació de serveis públics, cossos i forces de seguretat, per al trasllat i custòdia de detinguts o labors de vigilància de l'edifici, particulars o empreses a què s'adjudique qualsevol tipus de concessió administrativa i ciutadans, i en general que accedisquen als edificis judicials.
  
III. Una vegada afectat un edifici, totalment o parcial, a la funció jurisdiccional i determinat el seu ús, és competència del respectiu degà, president d'Audiència o del Tribunal Superior de Justícia, vetlar pel bon ús de les dependències judicials, conforme a allò que s'ha disposat pel Reglament 1/2000, de 26 de juliol, del Consell General del Poder Judicial, d'Òrgans de Govern de tribunals; tenint així mateix determinades facultats de proposta les sales de Govern i les comissions mixtes que es recullen la dita norma.
  
Cal recordar a aquest respecte que l'article 110.2, de la Llei Orgànica del Poder Judicial, redactat conforme a la Llei Orgànica 16/1994, de 8 de novembre, regula la potestat reglamentària externa del Consell General del Poder Judicial, en desenvolupament de la pròpia Llei Orgànica del Poder Judicial, amb el límit que suposa la necessitat de la prèvia habilitació continguda, bé en la pròpia Llei Orgànica 6/1985, bé en una altra llei.
  
IV. L'assignació d'una determinada dependència tindrà, en tot cas, caràcter temporal, en estar supeditada la funcionalitat d'aquesta a les normes de seguretat i prevenció de riscos, tant dels treballadors de l'administració de Justícia, com dels professionals i ciutadans que accedisquen a les seus judicials.
  
Feta l'anterior excepció, cal tindre en compte el servei públic que es preste en cada una de les dependències de l'edifici, tot primant la funció estrictament jurisdiccional, sense que això obste que puguen prestar-se altres funcions de caràcter públic que la complementen.
  
Finalment, cal tindre en compte que, en tractar-se d'un edifici públic, pot albergar activitats alienes a la jurisdiccional, que sense entorpir-la poden repercutir en el benestar dels ciutadans, la formació de funcionaris o professionals, la dignificació d'actes protocol·laris, etcètera.
  
V. El mal estat de la major part de les seus judicials, la insuficiència d'espai per a les oficines judicials, la inadequació de les dependències per a la funció jurisdiccional i l'extraordinari desenvolupament de la Llei de Demarcació i Planta Judicial dels últims anys, va fer necessari planificar la construcció d'un gran nombre d'edificis judicials de nova planta, incloent el concepte de macroedifici judicial que suposen les ciutats de la justícia de les capitals.
  
Dit Pla director d'Infraestructures Judicials (PLADIJ), aprovat pel Govern Valencià al febrer de 1997, que està sent executat per la Direcció General de Justícia, inclou un nou model d'arquitectura judicial, amb la finalitat de millorar l'atenció al ciutadà, garantir la seua seguretat i la dels treballadors de l'administració de Justícia, facilitar el treball als professionals i dignificar la funció jurisdiccional.
  
Ara bé, l'èxit funcional i de seguretat dels nous palaus i ciutats de Justícia depèn del bon ús que es faça de les diferents dependències que els componen, donant-los l'ús que tenen previst i respectant els fluxos de comunicació projectats.
  
Per tot això, en virtut de les facultats que em confereixen els articles 35.e), 44 i 68.1 De la Llei 5/1983, de 30 de desembre, de Govern Valencià,
  
ORDENE
  
Article 1
  
La Conselleria de Justícia i Administracions Públiques, en cas de creació de nous òrgans judicials, o substitució d'edificis judicials, i una vegada realitzada l'afectació de les noves seus al servei de l'administració de Justícia, així com la desafectació, si és procedent, de les seus substituïdes, per la Conselleria d'Economia, Hisenda i Ocupació, notificarà la resolució corresponent a la Sala de Govern del Tribunal Superior de Justícia de la Comunitat Valenciana, a través del seu president.
  
Article 2
  
En els nous palaus de Justícia, la distribució de les diferents dependències i assignació a òrgans judicials, oficines de suport a la funció jurisdiccional, col·legis professionals, cossos i forces de seguretat, i, si és procedent, adjudicataris de concessions d'activitats alienes a la funció judicial, es portarà a terme per la Conselleria de Justícia i Administracions Públiques en exercici de les competències demanials que li corresponguen, una vegada realitzada l'afectació corresponent per la Conselleria d'Economia, Hisenda i Ocupació.
  
En la mesura que es puga, i sempre que les funcions judicials no ho impedisquen, es procurarà donar cabuda en els edificis judicials a tots els col·lectius jurídics que incideixen sobre les actuacions judicials.
  
El projecte podrà ser exposat a l'òrgan de govern dels jutges o tribunals que vagen a utilitzar la nova seu, Junta de Secretaris, representants dels col·legis professionals, responsable del trasllat i custòdia de detinguts i Comitè de Seguretat i Salut, si així ho sol·licitaren.
  
Article 3
  
Els actuals edificis judicials mantindran la seua estructura i funcionalitat, llevat que per raons de seguretat, creació de noves oficines o òrgans judicials, o millora de les instal·lacions, la Conselleria de Justícia i Administracions Públiques reordene la seua distribució.
  
Les modificacions d'ús requeriran l'autorització expressa i prèvia de la Conselleria de Justícia i Administracions Públiques.
  
Article 4
  
El president del Tribunal Superior de Justícia, presidents d'Audiència Provincial i degans, gestionaren l'ús de les sales de vistes i salons d'actes i altres dependències comunes per a la pràctica d'activitats jurisdiccionals.
  
Per a la realització d'actes aliens a la jurisdicció, caldrà l'autorització de la Conselleria de Justícia i Administracions Públiques, previ informe de les autoritats citades en el paràgraf anterior.
  
Article 5
  
L'ús dels aparcaments en l'interior dels edificis judicials queda limitat als supòsits següents: trasllat de detinguts i custòdia de testimonis protegits per part dels cossos i forces de seguretat; i per a la càrrega i descàrrega de mobiliari, equipament de les oficines judicials, arxius i peces de convicció, per al personal de manteniment o professionals autoritzats.
  
En els edificis que disposen d'un gran nombre de places d'aparcament es podran utilitzar parcialment pel personal destinat en el dit edifici, prèvia autorització expressa de la Conselleria de Justícia i Administracions Públiques, gestionant-se la forma d'ocupació pel degà respectiu.
  
En aquest cas, haurà d'establir-se un nombre mínim de places per a l'ús de funcionaris amb minusvalideses. La mencionada autorització establirà el nombre de places que podran ser utilitzades pels funcionaris i les que es reserven per a les tasques que es descriuen en el paràgraf anterior.
  
Article 6
  
En tots els edificis judicials es reservaran el 50% dels lavabos, com a mínim, per al seu ús pel públic que accedeix a aquests, els quals s'ubicaran, preferentment, en les plantes de major atenció al ciutadà.
  
Article 7
  
En els nous palaus i ciutats de la Justícia, així com en els edificis judicials l'estructura dels quals ho permeta, es tindrà en compte la següent distribució funcional i de seguretat:
  
En la planta soterrani s'ubicaran les dependències de custòdia i pràctica de diligències amb detinguts, a fi d'evitar el seu trasllat per la resta de l'edifici, excepte per a la seua assistència a judici. També albergarà l'arxiu i les dependències de manteniment de l'edifici.
  
Els aparcaments, llevat d'autorització expressa de la Direcció General de Justícia, es reserven a les forces i cossos de seguretat, per al trasllat i custòdia de detinguts o testimonis protegits.
  
La planta baixa albergarà, sempre que siga possible, les oficines de major atenció al ciutadà, Deganat - Prop Justícia, Servei Comú de Notificacions i Embargaments, Registre Civil, Clínica Mèdic Forense i sales de vistes.
  
La resta de plantes es destinaran a les oficines dels jutjats o tribunals, fiscalies, dependències comunes i les destinades a serveis públics dels col·legis professionals.
  
Article 8
  
Es prohibeix, en tot cas, qualsevol alteració de l'ús previst per a les diferents dependències dels edificis judicials que supose una infracció a la normativa vigent en matèria de seguretat i prevenció de riscos laborals (ocupació de corredors i eixides d'emergència, augment d'aforaments, etc.), havent de vetlar el titular de l'òrgan de govern corresponent pel bon ús de l'edifici, sense perjudici de les responsabilitats en què puga incórrer l'autor de la infracció.
  
Article 9
  
En cas de dubte interpretatiu en l'ús de l'edifici, primarà sempre l'interès del ciutadà i la labor jurisdiccional, sobre aquella que no tinga tal caràcter.
  
Article 10
  
Es delega en la Direcció General de Justícia l'exercici de les competències demanials atribuïdes a la Conselleria de Justícia i Administracions Públiques, per a l'administració dels immobles, seu dels òrgans judicials.
  
València, 20 de desembre de 2000
  
El conseller de Justícia i Administracions Públiques,


Còpia Permalink ELI